Casa și mașina unei femei au fost incendiate de cămătari, din cauza unei datorii lăsate de fostul chiriaș
O femeie de 22 de ani din Malaysia și familia acestia trăiesc în spaimă după ce mașina și casa le-au fost incendiate,în două incidente separate, luna trecută.
Ar fi vorba despre o confuzie de identitate, după ce foștii chiriași care aveau datorii la cămătari au fugit, conform presei locale.
Victima, cunoscută doar sub numele de Ling Ling, a declarat că familia ei a primit prima amenințare pe 1 februarie, în jurul orei 23:00, când mașina familiei a fost incendiată, potrivit Malay Mail.
"Al doilea incident s-a petrecut în fața casei noastre, marțea trecută, când au fost aruncate bombe incendiare în poartă, dar tatăl meu a reușit să stingă focul după ce a auzit țipetele vecinilor. În ambele incidente, au fost avariate părți ale mașinii și partea din față a casei", a spus femeia.
Aceasta a verificat înregistrările de pe camerele de supraveghere și a observat trei indivizi care au aruncat două obiecte în interiorul casei sale, provocând un incendiu, înainte de a fugi cu o mașină albă.
Femeia a depus plângere la poliție și a decis să verifice istoricul imobilului. Ea a reușit să îl găsească pe Facebook pe fostul chiriaș care a locuit în acea casă și a descoperit că acesta avea datorii la cămătari.
Ea a declarat că familia ei, care a stat în acea casă în ultimii 10 ani, nu are nicio legătură cu datoria neplătită.
Femeia a mai spus că speră că autoritățile vor lua măsuri și îi vor prinde pe cei trei suspecți.